کسانکیں آزمانک
اولی ءُ آکری
من انچو اشکتگ کہ کوھنیں کبراں
سھر ءُ تلاھ مان بی پمشکاں من شپ ءَ پنھامی شتاں یک کوھنیں کبرستانے کبرے ءِ کونڈگ بندات کت
کونڈاں کونڈاں دانکہ ھند ءَ سر بوتاں
نہ زاناں ھیالے وھمے یا ھکیکتے؟؟؟
بلے منی چماں یک زندگیں مرمے کبر ءِ تھا وپتگ
ھاں واجہ تو کجام وھد ءِ انسان بوتگئے؟
من گوں درھوکیں جان ءَ جست کت
جی واجہ من دنیائے اولی پئیگمبر ءِ دور ءُ نوبت ءِ انسانے بوتگاں
بلے تو ھال بکن نوں کجام دور ءُ باری انت؟
آھی ءَ منی جواب ءِ ھمراھی ءَ منا پدا جست کت
بلے واجہ نوں دنیائے آکری پئیگمبر ءِ دور ءُ نوبت انت
نوں دنیا وتی آکری وھد ءُ پاساں سر بوان انت
نوں انسان ءَ باز دیم روئی کتگ انسان ءِ توک ءَ زانت انسان گری
سرپدی اتکگ
او ترا چہ رند چار آسمانی کتاب پہ انساناں
اللہ ءَ سوگوات کتگ
انساناں نوں زندگی ءُ مرگ ءِ راز گون انت
شمئے دور ءُ نوبت ءَ انسان ءُ ھیواناں زیادھیں پرک ءُ پیر نہ بوتگ
من وتی دور ءُ نوبت ءِ توسیپ کت ءُ پہ مڈاھ مردگ ءِ دیما وتی شان بالا کت۔۔
راست گوشئے واجہ مئے نوبت ءَ انسان ءُ ھیوان ءَ زیادھیں پرک نہ بوتگ
بلے من نہ زاناں نوں چونیں دیم روئی چونیں انساپ چونیں سرپدی انساناں دربرتگ ؟
من انسان ءِ اولی اوبادگاں شمار باں کہ دُزی ءِ نام ءَ کُشگ ءُ کبر کنگ بوتگاں
تو آکری اوبادگ ءِ کہ دُزی ءِ واستہ ءَ منی کبر کونڈتگ
مردگ ءَ ھنچو گوشت ءُ چم بند کت انت
(ڈولی بیگ )